Partei: CDU/CSU
So , leeve Kollegen , ik will nu bloots so snacken , as mi dat Muul wussen is . Verehrte Vörsitter ! Leeve Fruunslüüd un Mannslüüd ! Nee , dat Woort Präsident gifft dat nich in uns plattdüütsche Spraak . Vörsitter , dat lööt sik een döörwussenen Nedderdüütschen noch gefallen ; aver dormit is doch to Enn mit sien Respekt vör de Obrigkeit . Deit mi leed , Kolleg Norbert Lammert ! Een akurate Plattdüütsche , dat is een Urdemokrat . De Kopp böögen , nee , dat deit he nich ! Wer kennt nich in uns Republik dat , wat se an de Westküst , in Schleswig-Holstein , vertellen doon : Lever dood as Slav ! So hebben wi dat . Een Plattdüütschen kann mehr as Brot eeten . He kümmt to sien Weltsicht dör twee Spraken : Hochdüütsch un Plattdüütsch . In de Hansetied hett ganz Nordeuropa platt snackt . Bummelich 8 Millionen Lüüd vertellen un verstohn hüüttodaags noch Platt . Dat is een ganze Barg . In twee Spraken to Huus to sien , dat is gewaltig un dat is anerkennswert . Denn twee sünd mehr as een . Un wat lehrt uns dat ? De plattdüütsch snaken deit , dat is noch lang keen Döösbaddel . Man , nich nur de Nedderdüütschen könen sik in twee Spraken utdrücken , an de Bost kloppen un de Kopp stolt in de Nack nehmen . Nee , in twee Spraken , dat gellt uk för de 50 000 Sorben bi uns in't Land , för de Dänen , för de Freesen , för de Sinti un Roma , de bi uns to Huus sünd . Doch dat is noch lang nich allns . Ingelsch un Franzöösch snackt de Mehrtall vun düsse Minschen uk noch so as wi natürlich ok hier in't Parlament . Man de Ünnerscheed is : De Minschen vun de Minnerheiten könen dree Spraken : een Weltspraak mit dat Ingelsch oder Franzöösch , een Landesspraak mit dat Hochdüütsche un een Nohberschaftspraak mit Platt , Dänisch , Sorbisch oder Romanes . Düt Bispill : Een plus twee , in een groode Spraak un twee anner Spraken to Huus to sien , dat schall Modell in Europa warrn . Dat wülln de klooken Lüüd vun Brüssel . Uns türkisch , polnisch oder italienisch Landslüüd , de bi uns to Huus sünd , för de gellt dat ok . In't Johr 2000 in Lissabon hett uns Europaobrigkeit dat so in de Kopp kreegen un fastleggt , dat jedeneen in all de 25 Länner in uns Europa in sien Moderspraak to Huus sien schall un in twee anner Spraken top sien schall . Dree meent , dat du dien Weltsicht nich alleen ut een Quell schöpfen schasst . Dree meent , dat du Achtung un Respekt lehren deist för anner Spraken , för anner Kulturen , för Minschen , de anners sünd as du . Dree meent , dat ok de lütten Spraken een Tokunft hebben möten . Dree meent , dat Minschen nich utgrenzt warrn . Denn dat Geföhl hebben nu wecken von uns Kollegen hüüt avend , de nich Plattdüütsch verstahn doon , dat se butenvör sünd . Aver so geiht uns Noorddüütschen dat ok , wenn wi in dat deepe schööne Bayern , in dat deepe schööne Swaben oder na Sachsen gahn . Bloots , de Ünnerscheed is , dat sünd nur Dialekte . Bi uns is dat een eegne wussen Spraak . Man , wat man will , is noch lang nich , wat man deit . De lütten Spraken bi uns hebben dat nich licht in uns Republik . In't Fernsehen , in de Kiekkist , sünd se butenvör , in't Radio sünd se man af un an to hören . In de lütten Printmedien musst se lang sööken . Bi mi to Huus , in Flensburg , gifft dat noch een Blatt , Flensborg Avis , dat is in twee Spraken to Huus : In Dänisch un Hochdüütsch . Un Dänisch un Plattdüütsch kannst goot lesen . In de Hochschoolen sünd de lütten Spraken ganz weg . In de Grund- , Sekundar- un Berufsschoolen , wo man Fremdspraken lehrt , finnst du Regional- oder Minderheitenspraken ok nich mehr . Dat mutt sik ännern , finnt wi . Neben de Welt- un de Landesspraak schull de Heimat- , de Nohberschaftsspraak vun de Kinnergoorn bit hen to de Schoolen , wenn de Öllern wülln , een Recht hebben op Tokunft . Man , wenn dat nich so komen deit , dann geiht dat so sinnig bargdaar mit de lütten Spraken . Dor hölpt ok keen Sprakenpakt vun Lissabon mehr . Dor is ok keen Hölp , dat de fief Spraken , von de wi snacken doon , een Europachartatauglichkeit hebben . All dat hölpt nich , wenn keen Will is in de Gesellschaft för een nee'e Lebendigkeit för lütte Spraken un för ehr Tokunft to sorgen . Dat heet anners rüm : Bi de Bildung , in de Medien , vör't Gericht un bi de Behörden mutt dat mehr Kaffüüt geven doon för tweete Spraken . Dat seggt ok dat Ministerkomitee in Straßborg . Dat hett uns Republik besöcht , hett uns op de Finger keeken , ob wi dat ok inhoolen doon mit de Sprakencharta . De Sprakenbericht , de hüüt hier diskuteert ward , hett 500 Sieden . Dat is een gewaltige Dokument . Un de Regeerung hett ne Masse Anworten wusst . De Straßborger seggen : Dat süht nich to ring ut in Düütschland mit de lütten Spraaken . Man , de Idee vun de Europacharta is in de Kööp vun de Spezialisten , aver noch lang nich bi de Lüüd anlangt . Dor mutt mehr passeeren . 500 Sieden Rechtfertigung , dat is veel Papeer . Dat reckt nich ut . Dor höört Klümp bi de Supp !  De Bundesregeern - dat hett Kolleg Jochen Welt ja seggt - will mehr doon för de Plattdüütschen . Aber ein poor Moneten , Jochen Welt , gehörn ok dorto . De europäische Sprakencharta - wenn man so will : de Magna Charta för Tweetspraken - will düsse Trend noch een anner Dreih geven . Se will , dat de 70 lütten Spraken in Europa Bestand behoolen . Jede sövte Minsch in Europa is in een Tweetspraak to Huus . Dat is sotoseggen sien Heimat , de Sinnstiftung för sien Leven . Nimmst du düsse Minschen ehr Heimatspraak , verleeren se de Boden ünner de Fööt . Nee , dat dörf nich ween ! Dor sünd wi uns hier in't Parlament ok eenig ween . Vör söss Johr hebben wi all tosamen seggt : Die Europacharta , dat is richtig . Dor mööt wi all ünnerschrieven . Dat mookt wi mit . Düt Dokument is een Rode List för Spraken , de op de Kipp stahn doon . Griepen wi de nich ünner de Arms , gahn se doot ! Jede Wuch starven twee bet dree Spraken in uns Welt , hunnert över't Johr un dusend in teinn Johr .